Proposta għal DEĊIŻJONI TAL-KUNSILL dwar l-iffirmar, f'isem l-Unjoni Ewropea u l-Istati Membri tagħha, u l-applikazzjoni proviżorja ta' Protokoll Addizzjonali mal-Ftehim bejn il-Komunità Ekonomika Ewropea u r-Renju tan-Norveġja, sabiex titqies l-adeżjoni tar-Repubblika tal-Kroazja mal-Unjoni Ewropea /* COM/2014/092 final - 2014/0049 (NLE) */





MEMORANDUM TA' SPJEGAZZJONI Il-Ftehim bejn il-Komunità Ekonomika Ewropea u r-Renju tan-Norveġja, minn hawn 'il quddiem imsejjaħ “il-Ftehim”, ġie ffirmat fi Brussell fl-14 ta’ Mejju 1973 u daħal fis-seħħ fl-1 ta’ Lulju 1973. Il-proposta mehmuża toħloq l-istrument legali għall-iffirmar u l-applikazzjoni proviżorja ta’ Protokoll Addizzjonali mal-Ftehim bejn il-Komunità Ekonomika Ewropea u r-Renju tan-Norveġja, biex jittieħed kont tal-adeżjoni tar-Repubblika tal-Kroazja mal-Unjoni Ewropea (minn hawn 'il quddiem imsejjaħ “il-Protokoll Addizzjonali”). Skont l-Att ta' Adeżjoni tar-Repubblika tal-Kroazja, il-Kroazja taderixxi mal-ftehimiet internazzjonali ffirmati jew konklużi mill-Unjoni Ewropea u l-Istati Membri tagħha permezz ta’ protokoll ma' dawk il-ftehimiet. Fl-24 ta’ Settembru 2012[1], il-Kunsill awtorizza lill-Kummissjoni tiftaħ negozjati mal-pajjiżi terzi kkonċernati biex jiġu konklużi l-protokolli rilevanti. In-negozjati man-Norveġja saru fil-qafas tan-negozjati għall-adattament tal-Ftehim dwar iż-Żona Ekonomika Ewropea u l-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perijodu 2009-2014, b'segwitu għat-tkabbir tal-Unjoni Ewropea sabiex tinkludi l-Kroazja[2], u ġew konklużi b’suċċess billi ġie inizjalat il-Protokoll addizzjonali. Il-Protokoll Addizzjonali propost jagħmel lir-Repubblika tal-Kroazja parti kontraenti għall-Ftehim u jimpenja lill-UE biex tipprovdi verżjoni awtentika tal-Ftehim fil-lingwa uffiċjali l-ġdida tal-UE. Huwa jipprovdi wkoll għal konċessjonijiet addizzjonali għall-kummerċ tal-ħut għan-Norveġja, fid-dawl tal-adeżjoni tal-Kroazja maż-Żona Ekonomika Ewropea. Skont l-Artikolu 4 tal-Protokoll Addizzjonali u sakemm jintemmu l-proċeduri rilevanti għall-konklużjoni formali u d-dħul fis-seħħ tiegħu, l-applikazzjoni proviżorja tal-Protokoll għandha tibda mill-ewwel jum tat-tielet xahar wara d-depożitu tal-aħħar notifika tal-Partijiet għal dan l-għan. Il-Kummissjoni sabet li r-riżultati tan-negozjati huma sodisfaċenti u titlob lill-Kunsill jadotta d-deċiżjoni mehmuża dwar il-firma u l-applikazzjoni proviżorja tal-Protokoll Addizzjonali. 2014/0049 (NLE) Proposta għal DEĊIŻJONI TAL-KUNSILL dwar l-iffirmar, f'isem l-Unjoni Ewropea u l-Istati Membri tagħha, u l-applikazzjoni proviżorja ta' Protokoll Addizzjonali mal-Ftehim bejn il-Komunità Ekonomika Ewropea u r-Renju tan-Norveġja, sabiex titqies l-adeżjoni tar-Repubblika tal-Kroazja mal-Unjoni Ewropea IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207, flimkien mal-Artikolu 218(5) u t-tieni subparagrafu tal-Artikolu 218(8) tiegħu, Wara li kkunsidra l-Att dwar il-kundizzjonijiet tal-adeżjoni tar-Repubblika tal-Kroazja anness mat-Trattat tal-Adeżjoni, u b'mod partikolari l-Artikolu 6(2) tiegħu, Wara li kkunsidra l-proposta tal-Kummissjoni[3], Billi: (1) Fl-24 ta' Settembru 2012, il-Kunsill awtorizza lill-Kummissjoni tiftaħ negozjati, f'isem l-Unjoni u l-Istati Membri tagħha u r-Repubblika tal-Kroazja, man-Norveġja għall-konklużjoni ta' Protokoll mal-Ftehim bejn il-Komunità Ekonomika Ewropea u r-Renju tan-Norveġja, biex jittieħed kont tal-adeżjoni tar-Repubblika tal-Kroazja mal-Unjoni Ewropea (2) Dawn in-negozjati tlestew b’suċċess u fid-dawl tal-konklużjoni possibbli tiegħu f’data aktar tard, il-Protokoll għandu jiġi ffirmat f’isem l-Unjoni Ewropea u l-Istati Membri tagħha. (3) Il-Protokoll Addizzjonali għandu jkun applikat fuq bażi proviżorja b’effett mill-ewwel jum tat-tielet xahar wara d-depożitu tal-aħħar notifika mill-Partijiet għal dan l-għan, ADDOTTA DIN ID-DEĊIŻJONI: Artikolu 1 L-iffirmar tal-Protokoll Addizzjonali mal-Ftehim bejn il-Komunità Ekonomika Ewropea u r-Renju tan-Norveġja, biex jittieħed kont tal-adeżjoni tar-Repubblika tal-Kroazja mal-Unjoni Ewropea (il-"Protokoll Addizzjonali") huwa b'dan approvat f'isem l-Unjoni Ewropea u l-Istati Membri, suġġett għall-konklużjoni tal-Protokoll Addizzjonali. It-test tal-Protokoll Addizzjonali huwa mehmuż ma’ din id-Deċiżjoni. Artikolu 2 Is-Segretarjat Ġenerali tal-Kunsill jistabbilixxi l-istrument ta' setgħat sħaħ biex jiffirma l-Protokoll Addizzjonali, suġġett għall-konklużjoni tiegħu, lill-persuna(i) indikata(i) min-negozjatur tal-Protokoll.. Artikolu 3 Suġġett għall-konklużjoni tiegħu f’data aktar tard u fl-istennija tad-dħul fis-seħħ tiegħu, il-Protokoll Addizzjonali jiġi applikat fuq bażi proviżorja mill-ewwel jum tat-tielet xahar wara d-depożitu tal-aħħar notifika għal dan l-għan, skont l-Artikolu 4 tal-Protokoll. Magħmul fi Brussell, Għall-Kunsill Il-President [1] Id-Deċiżjoni tal-Kunsill li tawtorizza l-ftuħ ta' negozjati għall-adattament tal-ftehimiet iffirmati jew konklużi bejn l-Unjoni Ewropea, jew l-Unjoni Ewropea u l-Istati Membri tagħha, ma’ pajjiż terz wieħed jew aktar jew ma' organizzazzjonijiet internazzjonali, fid-dawl tal-adeżjoni tar-Repubblika tal-Kroazja mal-Unjoni Ewropea (Dokument tal-Kunsill 13351/12 RISTRETT). [2] Id-deċiżjoni tal-Kunsill li tawtorizza lill-Kummisjsoni tiftaħ negozjati għall-adattament tal-Ftehim dwar iż-Żona Ekonomika Ewropea u l-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perijodu 2009-2014, b'segwitu għat-tkabbir tal-Unjoni Ewropea sabiex tinkludi l-Kroazja (Dokument tal-Kunsill 12865/12 RISTRETT). [3] ĠU C […], […], p. […]. ANNESS PROTOKOLL ADDIZZJONALI MAL-FTEHIM BEJN IL-KOMUNITÀ EKONOMIKA EWROPEA U R-RENJU TAN-NORVEĠJA, B'SEGWITU GĦALL-ADEZJONI TAR-REPUBBLIKA TAL-KROAZJA MAL-UNJONI EWROPEA L-UNJONI EWROPEA u IR-RENJU TAN-NORVEĠJA WARA LI KKUNSIDRAW il-Ftehim bejn il-Komunità Ekonomika Ewropea u r-Renju tan-Norveġja ffirmat fl-14 ta’ Mejju 1973, minn hawn ’il quddiem imsejjaħ ‘il-Ftehim’, u l-arranġamenti eżistenti għal kummerċ fil-ħut u fi prodotti tas-sajd bejn in-Norveġja u l-Komunità, WARA LI KKUNSIDRAW il-Protokoll Addizzjonali mal-Ftehim bejn il-Komunità Ekonomika Ewropea u r-Renju tan-Norveġja dwar id-dispożizzjonijiet speċjali applikabbli għall-perjodu 2009-2014 għall-importazzjonijiet fl-Unjoni ta' ċerti prodotti tal-ħut u tas-sajd, u b'mod partikolari l-Artikolu 1 tiegħu, WARA LI KKUNSIDRAW l-adeżjoni tar-Repubblika tal-Kroazja mal-Unjoni Ewropea, WARA LI KKUNSIDRAW il-Ftehim dwar il-Parteċipazzjoni tar-Repubblika tal-Kroazja fiż-Żona Ekonomika Ewropea, WARA LI KKUNSIDRAW ir-reġim eżistenti għall-kummerċ tal-ħut u l-prodotti tas-sajd bejn in-Norveġja u r-Repubblika tal-Kroazja, IDDEĊIDEW li jiddeterminaw bi qbil komuni l-aġġustamenti għall-Ftehim b’riżultat tal-adeżjoni tar-Repubblika tal-Kroazja mal-Unjoni Ewropea, U LI JIKKONKLUDU DAN IL-PROTOKOLL, ARTIKOLU 1 It-test tal-Ftehim, l-Annessi u l-Protokolli, li jagħmlu parti integrali minnu, l-Att Finali u d-dikjarazzjonijiet mehmużin miegħu jsiru bil-lingwa Kroata u dawk it-testi jkunu awtentiċi bl-istess mod bħat-testi oriġinali. Il-Kumitat Konġunt japprova t-test Kroat. ARTIKOLU 2 1. Id-dispożizzjonijiet speċjali applikabbli għal importazzjoni fl-Unjoni Ewropea ta’ ċerti prodotti tal-ħut u tas-sajd li joriġinaw fin-Norveġja huma stabbiliti f’dan il-Protokoll. 2. Il-volum tal-kwota tariffarja prevista fl-Artikolu 3 ta’ dan il-Protokoll ikopri l-perjodu ta’ għaxar xhur li jifdal mll-adeżjoni tal-Kroazja mal-UE sa ma jintemm l-Mekkaniżmu Finanzjarju taż-ŻEE 2009-2014 (mill-1 ta’ Lulju 2013 sat-30 ta’ April 2014). Il-livelli ta’ kwota jkunu rieżaminati sal-aħħar ta’ dak il-perjodu f'kunsiderazzjoni tal-interessi rilevanti kollha. 3. Il-kwota tariffarja tapplika mill-jum li fih l-applikazzjoni provviżorja ta’ dan il-Protokoll issir effettiva, skont il-proċeduri stabbiliti fil-paragrafu 3 tal-Artikolu 4 u tkun disponibbli għal tnax-il xahar minn dik id-data. 4. Ir-regoli ta’ oriġini applikabbli għall-kwota tariffarja fl-Artikolu 3 jkunu dawk stabbiliti fil-Protokoll Nru 3 tal-Ftehim. ARTIKOLU 3 L-Unjoni tiftaħ il-kwota tariffarja mingħajr dazju addizzjonali li ġejja: – Aringa, imħawra u/jew ippriservata fil-ħall, fis-salmura (il-kodiċijiet NM ex 1604 12 91, ex 1604 12 99) 1400 tunnellata netti mingħajr likwidi. ARTIKOLU 4 1. Dan il-Protokoll jiġi ratifikat jew approvat mill-Partijiet bi qbil mal-proċeduri rispettivi tagħhom. L-istrumenti tar-ratifika jew l-approvazzjoni jkunu ddepożitati mas-Segretarjat Ġenerali tal-Kunsill tal-Unjoni Ewropea. 2. Huwa jidħol fis-seħħ fil-jum wara d-depożitu tal-aħħar strument ta’ ratifika jew approvazzjoni, bil-kondizzjoni li l-istrumenti ta’ ratifika jew approvazzjoni tal-ftehim relatati li ġejjin ikunu ġew iddepożitati wkoll: (i) Ftehim dwar il-Parteċipazzjoni tar-Repubblika tal-Kroazja fiż-Żona Ekonomika Ewropea; (ii) Protokoll Addizzjonali għall-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perijodu 2009-2014 b’segwitu għall-parteċipazzjoni tar-Repubblika tal-Kroazja fiż-Żona Ekonomika Ewropea; (iii) Protokoll Addizzjonali mal-Ftehim bejn il-Komunità Ekonomika Ewropea u r-Repubblika tal-Islanda b'segwitu tal-adeżjoni tar-Repubblika tal-Kroazja fl-Unjoni Ewropea. 3. Sakemm jitwettqu l-proċeduri msemmija fil-paragrafi 1 u 2 ta’ dan l-Artikolu, dan il-Protokoll jiġi applikat fuq bażi proviżorja mill-ewwel jum tat-tielet xahar wara li jsir id-depożitu tal-aħħar notifika għal dan l-iskop. ARTIKOLU 5 Dan il-Protokoll, imħejji f’oriġinal wieħed bl-ilsien Bulgaru, Kroat, Ċek, Daniż, Olandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol, Svediż u Norveġiż, bit-test f’kull wieħed minn dawn l-ilsna jkun ugwalment awtentiku, jiġi ddepożitat mas-Segretarjat Ġenerali tal-Kunsill tal-Unjoni Ewropea, li ser jibgħat kopja ċċertifikata lil kull waħda mill-Partijiet. Magħmul fi Brussell, illum il-…2013 Għall-Unjoni Ewropea Għar-Renju tan-Norveġja